
Magyarországi német mondókák és dalok az éves nevelési folyamatban - A magyarországi németek szellemi kultúrájának gyöngyszemei a nemzetiségi nevelésben

Dolgozatom témaválasztásának alapját kutatómunkám során gyűjtött hanganyag szolgálta. Célom volt, hogy a magyarországi németekkel kapcsolatos szellemi örökség anyagait megörökíthessem és továbbadhassam. Sok élménnyel gazdagodhattam a gyűjtőmunka ideje alatt, autentikus adatközlőkkel kerültem kapcsolatba.
A bevezető gondolatokban röviden ismertetem dolgozatom létrejöttének körülményeit, megfogalmazom hipotéziseimet.
Az első fejezetben a nyelv szerepéről, funkcióiról teszek említést, valamint utalok a Parlament által 2011-ben elfogadott Nemzetiségi törvényre (CLXXIX/2011), mely szerint mindenkinek joga az oktatási intézményekben anyanyelvén tanulnia. Az 1997/32-es rendelet, valamint a helyi Nevelési Programok óvodák esetében konkretizálják, tartalommal, speciális helyi ismeretekkel töltik meg a törvényben meghatározottakat.
A második fejezetben ismertetem az óvodás gyermek felé közvetíthető nyelvelsajátítási kompetenciák és stratégiák kapcsolatát. Utalok a játékosság fontosságára.
A harmadik fejezetben a villányi Napköziotthonos Óvoda Helyi Nevelési Programját vizsgáltam meg kutatásom szempontjából.
A negyedik fejezet címe egy dilemmát fogalmaz meg. A nyelvi helyzetet feltérképezve megállapítottam, hogy az óvodai közegben az irodalmi német nyelvnek nagyobb szerepe van, a nyelvjárás által közvetített érzelmi többlet a hangfelvételek többszöri meghallgatásával továbbítható.
Az ötödik fejezet a kutatómunkámmal kapcsolatos adatokat és a gyűjtött anyagot (mondókák, dalok) ismerteti részletesebben.
A hatodik fejezet a gyűjtött dalok, mondókák téma szerinti rendszerezését tartalmazza.
A hetedik fejezet munkám legdédelgetettebb „gyermeke”.
A gyűjtött hanganyagból 12 dal, mondóka didaktikai-módszertani feldolgozása után egy játékos ötletgyűjtemény segít a német nyelvi szókincs bővítésében. Ezek után egy állomásokon folyó munkában megjelenő rendszerező foglalkozástervezet található, amelynek középpontjában a Magyarországon élő német nemzetiségű emberek hétköznapi élete áll.
Dolgozatom zárásaként összegzem tapasztalataimat, a jövőre nézve kitekintést adok, kutatómunkám folytatásához tervet fogalmazok meg.



